ભગિની નિવેદિતાનું ભારતમાં વિવિધ ક્ષેત્રોમાં બહુમૂલ્ય પ્રદાન છે. તેઓએ ભારતને જાણે આત્મસાત કરી લીધું. શિક્ષણ, સેવા, નારી જાગરણ, ભારતના પ્રાચીન કલાવારસા સાથે ભારતના આધુનિક વિજ્ઞાનમાં પ્રદાન વિષે વિશ્વને દર્શાવવું , ભારતના ઇતિહાસ વિષે લખવું અને ભારતમાં રાષ્ટ્રીય જાગરણ જેવાં મહત્વનાં કાર્યોમાં તેઓ સતત પ્રવૃત્ત રહ્યાં. આ બધાં વિષે આપણે જાણીએ તો તેમના અખંડ, ઓજસ્વી પુરુષાર્થનો ખ્યાલ આવે. ગુરુને દક્ષિણા આપવાની પ્રાચીન ઉદાત્ત પરંપરાનું અનુસરણ કરતાં પોતાના ગુરુ વિવેકાનંદજીએ જે મહત્વની વાત કરી તે, શિક્ષણ, સેવા અને ભારતમાતાના પુનઃ જાગરણના સંદેશને માટે પોતાનાં જીવનનું સમર્પણ કરી, એક આદર્શ આપ્યો જે તેમની એવી જ ઉદાત્ત ગુરુદક્ષિણા બની રહે છે.